סידור/נוסח עדות המזרח/סוכות/תפילת הגשם


נוסח התפילה 
נוסח התפילה כמנהג הספרדים:

שפעת רביבים
שִׁפְעַת רְבִיבִים יוֹרִיד מִזְּבוּלָיו
לְחַיּוֹת זֶרַע וְלָתֵת פְּרִי יְבוּלָיו
מְטַר יוֹרֶה וּמַלְקוֹשׁ יוֹרִיד עִם אֲגָלָיו
הֱיוֹת דָּשֵׁן וְשָׁמֵן כָּל פְּרִי עֵץ וְעָלָיו
חִישׁ וּשְׁלַח עֹפֶר טֶרֶם יְנוּסוּן צְלָלָיו
זָכֹר יִזְכֹּר לִי נוֹטֵעַ אֲשָׁלָיו
קוֹמֵם גַּן נָעוּל וּפַרְדֵּס רִמּוֹן שְׁתִילָיו
קִרְיַת חָנָה דָוִד וּמִגְדַּל עֹז חֲיָלָיו
שׁוֹבֵב לְצַוַּאר הַשֵּׁן מְלוּאֵי הוֹד כְּלִילָיו
בָּנוּי לְתַלְפִּיּוֹת וְנָהְרוּ כָל הַגּוֹיִם אֵלָיו
אֶלֶף הַמָּגֵן תָּלוּי עָלָיו

מכסה שמים
מְכַסֶּה שָׁמַיִם בֶּעָבִים וּמַלְבִּישֵׁם.
וּמַחֲלִיף זְמַנִּים עֲלֵי חֹק וָרֶשֶׁם.
אוֹצָרְךָ הַטּוֹב פְּתַח נָא לְהַחֲיוֹת בּוֹ כָּל נְפוּחֵי נֶשֶׁם.
מַשִּׁיב הָרוּחַ וּמוֹרִיד הַגֶּשֶׁם:

אֵלֶיךָ יְשַׂבֵּרוּ מִקְצוֹת הָאָרֶץ וְעַד קְצוֹת.
אָדָם וּבְהֵמָה וְכָל יְצוּרֵי אֲרָצוֹת.
מַשִּׁיב הָרוּחַ לְעִתּוֹת קְצוּצוֹת.
וְשׁוֹלֵחַ מַיִם עַל פְּנֵי חוּצוֹת.
אוֹצָרְךָ הַטּוֹב פְּתַח נָא לְהַחֲיוֹת בּוֹ כָּל נְפוּחֵי נֶשֶׁם.
מַשִּׁיב הָרוּחַ וּמוֹרִיד הַגֶּשֶׁם:

צִמָּאוֹן וְשָׁרָב וְכָל חָרְבוֹת קָטוֹב.
תְּשַׁלַּח רוּחֲךָ וְיִהְיוּ כְּגַן רָטוֹב.
אָדָם וּבְהֵמָה אֲשֶׁר הֶחֱשׁוּ מִטּוֹב.
תִּפְתַּח יָדְךָ יִשְׂבְּעוּן טוֹב.
אוֹצָרְךָ הַטּוֹב פְּתַח נָא לְהַחֲיוֹת בּוֹ כָּל נְפוּחֵי נֶשֶׁם.
מַשִּׁיב הָרוּחַ וּמוֹרִיד הַגֶּשֶׁם:

תַּלְמֵי צִיָּה אֲשֶׁר נוֹתְרָה עֲרוּמָה.
מִתְּנוּבַת דֶּשֶׁא חָצִיר וְקָמָה.
תַּפְרִיחַ נִצָּנֶיהָ וְתַלְבִּישָׁהּ רִקְמָה.
וּתְחַדֵּשׁ פְּנֵי אֲדָמָה.
אוֹצָרְךָ הַטּוֹב פְּתַח נָא לְהַחֲיוֹת בּוֹ כָּל נְפוּחֵי נֶשֶׁם.
מַשִּׁיב הָרוּחַ וּמוֹרִיד הַגֶּשֶׁם:

אָב רַחֲמָן נוֹשֵׂא חוֹבַת לֵב עָקוֹשׁ.
פְּדֵה נֶפֶשׁ תּוֹרֶךָ מִיַּד יָקוֹשׁ.
הַשְׁלִימָה נָּא דְּבָרֶיךָ וְאִם אֵין בָּנוּ מִתְקוֹשֵׁשׁ וָקוֹשׁ.
וְנָתַתִּי מְטַר אַרְצְכֶם בְּעִתּוֹ יוֹרֶה וּמַלְקוֹשׁ.
אוֹצָרְךָ הַטּוֹב פְּתַח נָא לְהַחֲיוֹת בּוֹ כָּל נְפוּחֵי נֶשֶׁם.
מַשִּׁיב הָרוּחַ וּמוֹרִיד הַגֶּשֶׁם:

לשוני כוננת
לְשוֹנִי כּוֹנַנְתָּ. אֱלֹקַי וַתִּבְחַר.
בְּשִׁירִים שֶׁשַּׂמְתָּ. בְּפִי טוֹב מִמִּסְחַר.
וְנֶגְדָּךְ כּוֹנַנְתָּ. צְעָדַי מִמִּשְׁחַר.
וְלִי גָרוֹן תַּתָּה. בְּקָרְאִי לֹא נִחַר.
וְיִצְרִי הִלְבַּנְתָּ. כְּמוֹ צֶמֶר צַחַר.
וְלָכֵן לֹא שַׁתָּה. לְבָבִי בִּי סְחַרְחַר.
הֱיֵה סִתְרִי עַתָּה. כְּאֶתְמוֹל וּכְמָחָר.
וּמָגִנִּי אַתָּה. אֱלֹקַי אַל תְּאַחַר:

ישבעון ידידיך
יִשְׂבְּעוּן יְדִידֶיךָ, מֵאוֹצְרוֹת שָׁמָיִם.
וְשַׂבַּע אֲדָמָה, לֹא שָׂבְעָה מַיִם.
פְּדוּת תִּשְׁלַח, לִשְׁחוּיִים פַּעֲמָיִם.
יְחַיֵּנוּ מִיּוֹמַיִם.

אל חי יפתח
אֵל חַי יִפְתַּח אוֹצְרוֹת שָׁמָיִם. 
יַשֵּב רוּחוֹ יִזְּלוּ מָיִם:

בְּגִשְמֵי רָצוֹן     תְּבָרֵךְ עֵדָה. 
בְּפַחֵי יָגוֹן.     כְּצִפּוֹר לְכוּדָה. 
בְּצִדְקַת (אברהם) אָב הֲמוֹן. הֵכִין סְעוּדָה. 
ואָמַר יֻקַח נָא מְעַט מָיִם: 
יַשֵּב רוּחוֹ יִזְּלוּ מָיִם:

גֶשֶם נְדָבוֹת. מִשְּׁמֵי עֲלִיָּה.
תּוֹרִיד בְּצִיָּה.     רַב עֲלִילִיָּה. 
בְּצִדְקַת (יצחק) נֶעֱקַד. בְּהַר הַמּוֹרִיָּה. 
וְשָב וְחָפַר בְּאֵרוֹת הַמָיִם: 
יַשֵּב רוּחוֹ יִזְּלוּ מָיִם:

דְּלֵה עַמְּךָ     מִמְהוּמָה וְהַצֵּל. 
וְרוּחַ קָדְשְךָ     עָלָיו הַאֲצֵל. 
בְּצִדְקַת (יעקב) אִישׁ תָּם. מַקְלוֹת פִּצֵּל. 
בָּרְהָטִים בְּשִׁיקֲתוֹת הַמָּיִם: 
יַשֵּב רוּחוֹ יִזְּלוּ מָיִם:

הָאֵר פָּנִים. עַל עַם דָּל בְּשַׁוְעוֹ. 
נִלְכַּד בְּפִשְעוֹ.     וְעַל כֵּן אֵחַר יִשְׁעוֹ. 
בְּצִדְקַת (משה) עָנָיו נָס מִפַּרְעֹה. 
וַיֵשֶב עַל בְּאֵר הַמָּיִם: 
יַשֵּב רוּחוֹ יִזְּלוּ מָיִם:

וְתַזִּיל מִטְרוֹת עֹז מִמְעוֹנִים. 
וּתְבוּאוֹת שָׁנָה יִהְיוּ דְשֵׁנִים. 
בְּצִדְקַת (אהרן) נִכְנָס לִפְנַי וְלִפְנִים. 
אֲשֶׁר צֻוָּה עַל נִיסּוּךְ הַמָּיִם: 
יַשֵּב רוּחוֹ יִזְּלוּ מָיִם:

זְכוֹר רַחֲמֶיך     יוֹצֵר מְאוֹרוֹת. 
וְצַוֵּה עָבֶיךָ     יְרִיקוּן אוֹרוֹת. 
בְּצִדְקַת מֶלֶךְ (דוד) נְעִים זְמִירוֹת. 
אֲשֶׁר אָמַר מִי יַשְׁקֵנִי מַיִם: 
יַשֵּב רוּחוֹ יִזְּלוּ מָיִם:

חַשְרַת מַיִם עַל יַבָּשָה. 
תַּזִּיל וְתוֹצִיא אֶבֶן הָרֹאשָׁהּ. 
בְּצִדְקַת (אלישע) לָקַח צְלוֹחִית חֲדָשָה. 
וְעַל יָדוֹ נִרְפְאוּ הַמָּיִם: 
יַשֵּב רוּחוֹ יִזְּלוּ מָיִם:

טַרְפֵי צֶמַח אֲדָמָה הַמְצִיא. 
הָפֵק רְצוֹנִי. חִזְקִי וְאַמְצִי. 
בְּגִשְׁמֵי נְדָבוֹת לְמַעַן מוֹצִיא. 
מֵחַלָמִישׁ לְמַעְיְנוֹ מָיִם: 
יַשֵּב רוּחוֹ יִזְּלוּ מָיִם:

בגשמי אורה
אֱלֹהֵינו וֵאלֹהֵי אֲבוֹתֵינוּ

בְּגִשְמֵי אוֹרָה . תָּאִיר אֲדָמָה: 
בְּגִשְמֵי בְרָכָה . תְּבָרֵךְ אֲדָמָה:
בְּגִשְמֵי גִילָה . תָּגִיל אֲדָמָה: 
בְּגִשְמֵי דִיצָה . תְּדַשֵּן אֲדָמָה:
בְּגִשְמֵי הוֹד . תְּהַדֵּר אֲדָמָה: 
בְּגִשְמֵי וַעַד טוֹב. תְּוַעֵד אֲדָמָה:
בְּגִשְמֵי זִמְרָה. תְּזַמֵּר אֲדָמָה: 
בְּגִשְמֵי חַיִים . תְּחַיֶה אֲדָמָה:
בְּגִשְמֵי טוֹבָה. תֵּטִיב אֲדָמָה: 
בְּגִשְמֵי יְשוּעָה. תּוֹשִיעַ אֲדָמָה:
בְּגִשְמֵי כַלְכָּלָה. תְּכַלְכֵּל אֲדָמָה:

אָנָּא הוֹרִידֵם לְאוֹרָה. לִבְרָכָה. לְגִילָה. לְדִיצָה. לְהוֹד. לְוַעַד טוֹב. לְ'זִמְרָה. לְחַיִּים טֹובִים. לְטוֹבָה. לִישוּעָה. לְפַרְנָסָה וּלְכַלְכָּלָה. 

כְּמוֹ שֶאַתָּה הוּא ה' אֱ-לֹ-הֵינוּ רַב לְהוֹשִיעַ. מַשִּׁיב הָרוּחַ וּמוֹרִיד הַגֶּשֶׁם לִבְרָכָה:

קישורים חיצוניים
 נוסחי תפילת הגשם באתר איגוד בתי הכנסת העולמי

הערות שוליים